

Budapest Főváros Főpolgármesteri Hivatal

és

a Mozaik Gazdasági Szervezet

Budapest Főváros Önkormányzata által támogatott


táborozási lehetőséget hirdet

Verőcére

sport, szabadidős vagy diák-önkormányzati   
közösségek számára

**2017. június 16 – 2017. augusztus 31. között**

# Verőce



Verőce a Börzsöny egyik legősibb települése, a „Dunakanyar kapuja". Vác és Szob között a Duna bal partján fekszik. Közúton a 12. számú főútvonalon gépjárművel lehet eljutni Verőcére, de elérhető vasúton és vízi úton is.

Nevének eredetét kétféleképpen magyarázzák: az egyik változat szerint Verőce neve kaput jelent, míg a másik változat szerint nevét a Dunába torkolló Nagy-völgy patak régi elnevezéséről (Verőce-patak) kapta. A szó szláv eredetű és olyan vizet jelent, amelyben sok az örvény.

Verőce és környéke már az őskorban is lakott hely volt. Területén őskorból és római korból származó leletek kerültek elő. A Duna parton még ma is állnak egy római őrtorony maradványai, Valentianus császár korából.



# Programlehetőségek

A környéken sokféle kikapcsolódás közül lehet választani.

* A település bejáratánál látható „Életfá”-tól indulva, könnyed sétára nyílik lehetőségünk a Duna vonalát követve a parton, amelyet már a kezdetektől fogva magas támfallal védtek a Duna szeszélyétől. Lehetőség nyílik egy kis csónakázásra, vagy akár a szembe partra is átevezhetünk egy szabadtüzű, általunk fogott halpaprikásra is.
  + Duna-parti támfal Ybl Miklós egyedülálló tervei alapján



* Helyben, séta távolságra kalandparkban lehet erőt próbálni.
* A közeli településeken – amelyek vonattal illetve busszal közelíthetők meg – lehetőség van strandolni, ahol kenyérlángost is lehet sütni.
* A környék nevezetességeinek megtekintésére több túrázási lehetőség is adott, mint például:
  + Református templom (1785-ben épült copf stílusban)
  + Barokk stílusú katolikus templom (1736-ban épült)
  + Migazzi-kastély – Migazzi Kristóf váci püspök nyaralókastélya (1766-1774), amelyet a váci székesegyház és a váci diadalív építésze, a Bécsből érkezett olasz származású Isidore Canevale tervezett, amely ma átalakított formában látható.



* + Rádiómúzeum, mely a rádiózás kezdetétől a rendszerváltásig gyártott több mint 110 öreg, elektroncsöves rádiót, orsós magnetofont, gramofont, lemezjátszót, valamint mérőműszert mutat be, köztük több érdekes, egyedi darabot is. A gyűjtemény Perneky Sándor magángyűjteménye.
  + Gorka Géza Kerámiamúzeum



* + Római kori hídfőállás, castellum (őrtorony) romja
  + Wass Albert emlékpark



**Táborhely leírása**

Verőcén a vasútállomástól is könnyen megközelíthető az a táborhely, ahol évtizedeken keresztül nyaraltak mozgáskorlátozott gyerekek és fiatalok. Az épület egy kicsit elhasználódott, de mind a gyerekek, mind a segítőik, tanáraik szívesen töltik itt a nyári szünidei heteket.

Helyben és a környéken mindenféle üzletek találhatók, zöldséges, kenyérbolt, hentes és természetesen cukrászdák és éttermek is vannak.

A kb. 40-45 fő elhelyezésére alkalmas épületben 2-3 ágyas valamint 8-10 fős szobák vannak. A mellékhelyiségek (4 WC és 4 mosdó) a folyosókon találhatók. A konyha alkalmas egyszerűbb ételek elkészítésére.



# Amit biztosítunk

1. Heti turnusok számára hétfő kora délutáni érkezéssel induló és legkésőbb szombat reggeli utáni távozással záruló elhelyezést.
2. Napi háromszori étkezést. Az első étkezés az érkezés napján ebéd, az utolsó étkezés az elutazás napján reggeli.
3. Utazást.
4. Kísérő pedagógusok számára díjazást 100 000 Ft értékben étkezési utalvány formájában

# Amit kérünk

1. Határidőn belüli jelentkezést

2. Programtervezetet

3. A tábor házirendjének betartását

4. A teljes táborozási költséghez való hozzájárulást, amely 1.000,- Ft/fő/éj

5. A fakultatív programok, valamint – a gyógypedagógiai intézmények kivételével – az utazás költsége a táborozókat terheli.

# Jelentkezés

– 2017 –

Jelentkezés benyújtásának határideje:

2017. május 31.

Jelentkezés a www. budapest.hu vagy a www. mozaikgsz.hu honlapokon található táboros nyomtatványokon, a taborozas@budapest.hu címre megküldve.

A jelentkezés elfogadásáról vagy elutasításáról szóló értesítést

2017. június 15-ig elektronikus úton megküldjük.